Author: administrator
Last saved by: Riha Juraj
Company: Abyss

Predkladacia správa

          Ministerstvo hospodárstva  Slovenskej republiky predkladá v zmysle § 7 ods. 4 a 5 zákona č. 238/2006 Z. z. o Národnom jadrovom fonde na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi (zákon o jadrovom fonde) a o zmene a doplnení niektorých zákonov v znení neskorších predpisov návrh nariadenia vlády Slovenskej republiky, ktorým sa mení nariadenie vlády Slovenskej republiky č. 426/2010 Z. z, ktorým sa ustanovujú podrobnosti o výške odvodu z dodanej elektriny koncovým odberateľom a spôsobe jeho výberu pre Národný jadrový fond na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi pre potreby krytia nákladov tzv. historického deficitu vo finančnom zabezpečení činností záverečnej časti jadrovej energetiky.
 
Navrhované zmeny a doplnenia reagujú na stanovisko týkajúce sa prípadu „Štátnej pomoci N 506/2010 Slovensko“ Európskej komisie na riešenie historického dlhu záverečnej časti jadrovej energetiky. Preto sekcia energetiky odporúča problematiku získavania finančných prostriedkov na krytie historického dlhu riešiť v dvoch krokoch nasledovne:
 
1.                  Dočasné riešenie na roky 2011 a 2012:
            Zo sumy vybratej na účet Národného jadrového fondu na základe nariadenia vlády SR  č. 426/2010 Z. z. za roky 2011 a 2012 bude odpočítaná suma, ktorá tvorí súčin efektívnej sadzby odvodu a salda elektriny (rozdiel hodnôt sumárne dovezenej elektriny a sumárne vyvezenej elektriny z územia SR) za príslušný rok. Táto suma bude do 31. marca 2013 prevedená z účtu Národného jadrového fondu do štátneho rozpočtu. Zostatok sumy, ktorá bola vybratá na účet Národného jadrového fondu na základe nariadenia vlády SR č. 426/2010 Z. z.,  zostáva na účte Národného jadrového fondu a bude použitý na financovanie krytia historického deficitu finančných prostriedkov pri vyraďovaní jadrových elektrární.
 
2.                  Trvalé riešenie od roku 2013:
            Po vykonaní zmeny v zákone č. 238/2006 Z. z. s účinnosťou od 01.01.2013 vykonať zmenu príslušnej legislatívy (nariadenie vlády SR č. 426/2010 Z. z.) s účinnosťou od 01.02.2013 v tom zmysle, že doteraz vyberaný odvod na základe nariadenia vlády SR č. 426/2010 Z. z. na účet Národného jadrového fondu sa bude vyberať formou odvodov (poplatkov) zo spotreby elektriny do štátneho rozpočtu (rozpočtová kapitola MH SR).  Zo štátneho rozpočtu (rozpočtová kapitola MH SR) sa budú odvedené finančné prostriedky následne (mesačne) prevádzať na účet Národného jadrového fondu. Po skončení príslušného kalendárneho roka vykoná MH SR bilanciu dovozu a vývozu elektriny spotrebovanej v SR za rok. V prípade prevažujúceho dovozu elektriny bude  zo sumy vybratej formou odvodov (poplatkov) zo spotreby elektriny vypočítaná suma, ktorá tvorí súčin efektívnej sadzby odvodu a salda elektriny (rozdiel hodnôt sumárne dovezenej elektriny a sumárne vyvezenej elektriny z územia SR) za príslušný rok. O túto sumu budú znížené finančné prostriedky prevádzané zo štátneho rozpočtu do Národného jadrového fondu  za prebiehajúci rok do 31. marca príslušného roku. Táto suma zostane v štátnom rozpočte. 
Keďže ide iba o legislatívnu úpravu: Odvody, ktoré sa už vyberajú podľa platného znenia zákona č. 238/2006 Z. z. a nariadenia vlády Slovenskej republiky č. 426/2010 Z. z. do Národného jadrového fondu sa budú vyberať do štátneho rozpočtu, rozpočtovej kapitoly Ministerstva hospodárstva Slovenskej republiky, schválenie novely nariadenia vlády nebude mať vplyv na zvýšenie ceny elektriny pre domácností, podnikateľov, obce, vyššie územné celky. Návrh nariadenia vlády bude mať negatívny aj pozitívny vplyv na rozpočet verejnej správy.                    
Návrh nariadenia vlády Slovenskej republiky je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi  a súčasne s právom Európskej únie.
Návrh nariadenia vlády Slovenskej republiky bol predmetom medzirezortného pripomienkového konania a na rokovanie sa predkladá bez rozporov s ústrednými orgánmi štátnej správy.